1914. július 14-én hajózott ki a "Hochseeflotte" az éves nyári norvégiai útjára. A júliusi válság miatt a császár lerövidítette az utat és két héttel az útnak indulásuk után a hajók már visszatértek támaszpontjaikra. A "Deutschland" július 29-én érkezett meg Kielbe és innen augusztus 1-én áthajózott Wilhelmshavenbe. A háború kitörésekor a rajának egységeivel együtt az Elba torkolatának védelmével bízták meg. E tevékenységét megszakítva október 1. és 23. között Wilhelmshavenben tartózkodott, majd Kielben október 27. és november 4. között karbantartásokat végeztek el rajta. November 10-én részt vett a Balti-tengeren Bornholm irányába tett hadműveletben, mely két nappal később zárult ellenséges erőkkel való találkozás nélkül. November 17-től ismét az Elbánál járőrözött. Míg december 15-16-án a testvérhajói részt vettek a Scarborough, Hartlepool és Whitby elleni rajtaütés biztosításában, addig a "Deutschland" továbbra is itt teljesített őrszolgálatot.